XXVIII Día de les Lletres Asturianes

Teatru
Campoamor – Uviéu

4
de mayu de 2007

1.

Ilustrísimes
autoridaes, ilustrísimos académicos y académiques,
asturianos y asturianes, amigos toos:

Al entamar, otra vuelta, el discursu institucional del Día de les Lletres Asturianes,
quiero apurrivos, de mano, el mio
agradecimientu más fondu a tolos que nun día tan
señaláu vos xuntáis a nós, y acudís, como
venís faciendo añu tres añu, al llamáu de
l’Academia pa participar nesta Xunta estraordinaria y simbólica que ye, sobre too, un actu de
reconocencia a la escritura n’asturianu, pero tamién un día
de vindicación
llingüística; día que mos val, al empar, pa sentir el vuesu
aliendu, pa sentir que l’Academia nun vive de
llau a la realidá social, sinón que cunta col sofitu de tantos y
tantes ciudadanos y ciudadanes d’Asturies. Munches gracies por tar
equí y polo qu’ello significa.

Y gracies,
tamién y dende llueu, a les
autoridaes y a los representantes de les organizaciones de toa mena que
güei mos acompañen y qu’amuesen bien a les clares que la llingua ye de
tolos asturianos al marxe de les estremaes conceiciones polítiques o
ideolóxiques.

2.

Ún de los actos más importantes de la Institución
ye, de xuru, el de l’acoyida de los nuevos miembros. L’Academia
tuvo siempre claro qu’acoyimientu talu habría corresponder a esta
Xunta estraordinaria, la más importante
de toles que facemos a lo llargo l’añu; y ello pola sola
razón del so calter públicu, porque a ella tais convidaos tolos
asturianos y asturianes como una seña más del rispir
académicu por rindir cuentes del so facer y espeyar el so venceyamientu
a la sociedá onde alita y a la que se debe.

Esti añu la persona escoyida ye Dª. Marta Mori
d’Arriba, doctora en Filoloxía Española pela
Universidá d’Uviéu, hasta agora miembru correspondiente de
la institución onde nesti día s’inxer como miembru de
númberu. Marta Mori ye persona de sobra conocida de toos nós. A
los sos méritos docentes como Profesora de
Filoloxía Asturiana xune un llabor investigador bultable na
estaya de la crítica y la historia lliteraria, asina como na de la
didáutica de la llingua y la lliteratura asturiana. A la primera
d’estes estayes, la de la investigación lliteraria, correspuenden
artículos como «El tema de la naturaleza na poesía
asturiana (ss. xvii-xix)»,
«El cuentu asturianu del Surdimientu», «La poesía
asturiana nel so rodiu social», «L’exiliu interior: el
sentimientu de la tierra na poesía asturiana contemporánea»
o’l capítulu de la Historia
de la Lliteratura Asturiana de l’Academia sobro «El sieglu xviii». Na segunda, la de la
didáutica, inxértense trabayos, roblaos dacuando en xunto con
otros autores, como Interculturalidad y diversidad lingüística: estudio de las
actitudes lingüísticas en Asturias y sus implicaciones
didácticas, «Tratamientu metodolóxicu de la Llingua
oral na Enseñanza Secundaria» o’l llibru Xeres y xuegos de llingua oral (pa
Educación Secundaria y Bachilleratu) que vien d’espublizar
nesti mesmu añu del 2007.

Marta Mori ye, amás de too ello, poeta, reconocida col premiu
«Teodoro Cuesta» de poesía nos años 2002 y 2004;
autora, amás de numberoses collaboraciones en periódicos,
revistes y antoloxíes coleutives, de dos llibros: Pórticu (2003) y El
tiempu de la espera (2005). Nún de los poemes del primeru
d’ellos Marta úfrenos una visión íntima del nuesu
país, enllena de señaldá, tristura y desesperu:

Del
país onde yo vivo,

nun fala
naide.

Naide
s’ocupa

del pasu
sele

que
marquen sobre él les estaciones,

nin de
cómo l’iviernu

aporta de
sutrucu

y
s’espurre cásique hasta xunu,

húmedu
y cruel.

Naide nun
toma cuenta d’esto.

[…]

Naide pa
cuntar

el
crecimientu ansiosu de les sebes,

l’esbarrumbe
esmeralda de les fontes,

l’esnalar
sele

y ausente

de la
muerte

penriba
d’unes cases

de les que
naide nunca dixo nada,

y apenes
queda nada pa dicir.

Y Marta trabaya coles ferramientes que meyor
conoz pa qu’esti país sí tenga la so propia voz y un llugar
nel futuru. Toi convencida de qu’asina lo siguirá faciendo y de
que’l so llabor engabitará la xera académica con procuru y
llealtá. Munches gracies, Marta, pol to
exemplu y pol to llabor.

3.

Pero si l’acoyida de Marta Mori ye un
motivu pal contentu y la gayola, que mos pue facer albidrar una esperanza pal
futuru, otros fechos asocedíos nel añu que güei zarramos,
somorguiáronmos na más fonda tristura.
La nueche máxica de San Xuan del 2006,
al riscar l’alba, Ígor Medio y Carlos Redondo, integrantes de Felpeyu y dos persones bien
significatives de la música folk asturiana, colaron pa siempres. Aprucen
a nós, con fuercia, los sones y lletres de la so actuación nesti
mesmu escenariu’l Día de les Lletres Asturianes de 2003. Y siguirán apruciendo y tando presentes
cuantos díes de les lletres festexemos. La
so muerte ye una gran perda, dende llueu, pa la música, pero
tamién pa la cultura y la llingua d’Asturies.

Y como si ello nun
abastare, entá
tenemos que llamentar la perda va unos meses, tamién nun accidente aciar,
d’otra persona bien querida. Toi refiriéndome a Pablo
González, un bon trabayador pola llingua, la cultura y
l’asturianidá de la fastera más occidental
d’Asturies, la d’Entrambasauguas. Que los versos eonaviegos valgan
d’alcordanza y reconocencia a toos ellos:

Despós de peneirar as mías palabras

pra
estremar as que sanan das que dolen,

as
que quedan nel aire sei que poden

ser
semente na terra que llabras.

Despós
de secudir a pluma al vento

d’esta
llingua sin voz peró con eco,

achégase
el sou son sin embelleco

a
os tous ouguidos pra que señan cento,

pra
que señan miles y se volvan faros,

y
roden y beilen al chisgar el oyo

teñindo
en clarén noites avesías.

El so trabayu
frutiará, de xuru, na tierra que llabraron con tantu ciñu.

4.

Como davezu, el númberu de Lletres Asturianes qu’asoleyamos
con motivu d’esti día ta dedicáu monográficamente a
la creación lliteraria. Los sos testos amuesen el perbón momentu
nel que s’afaya la lliteratura de nueso, y ello magar les dificultaes que
lleva apareyao’l ser espresión artística d’una
llingua minorizada, lo que la fai entá más valoratible. Los
escritores han ser conscientes del papel que xueguen na normalización social,
na normativización llingüística y na identificación
de los falantes cola propia llingua. Darréu d’ello, han enfotase
en manexar dueitamente y con gran procuru l’idioma, de mou y manera
que’l resultáu seya impecable, llingüísticamente, y de
gran altor, dende la perspeutiva lliteraria. Namái asina algamará
la condición artística que precisa pa dar prestixu a la llingua
encontiando’l so futuru y ser, amás d’ún de los sos
meyores validores, l’espeyu u toos mos podamos mirar con arguyu.

Xunto a la lliteratura, cada vegada más
enraigonada na sociedá asturiana como nun  podría ser otramiente, hai otru
elementu perimportante de la cultura, de gran proyeición social y,
arriendes d’ello, clave asina mesmo nel procesu de vindicación y
dignificación del idioma ástur: la música. La
música asturiana vive un momentu rellumante.
Y aprovecho la ocasión que m’ufre
la celebración d’esta Xunta estraordinaria,
p’anunciavos que voi proponer a l’Academia que con motivu del xxix Día de les Lletres Asturianes, el del 2008, la institución
faiga una reconocencia espresa y pública a los creadores musicales
qu’empleguen como ferramienta de trabayu la llingua asturiana. Ellos amerítenlo, dende
llueu, pol valir del so llabor, pero tamién porque la so música
ye un elementu dinamizador de primer orde de la llingua na sociedá, en
cuantes que mediu de comunicación modernu y atractivu; darréu que contribúi al so
espardimientu, a que los asturianos y asturianes mos identifiquemos con ella,
deprendamos a sentila y a valorala, como daqué cada vegada más y
más dafechamente nueso; y porque, en definitiva, contribúi a que
seya vidable la so supervivencia nesta Asturies del sieglu xxi.

5.

Ensin dulda ye esti un momentu afayadizu pal
balance añal del trabayu desendolcáu pola Academia. Y
prestaríame facelo adulces, pero, por nun cansar, porque se sal de lo
qu’ha ser un discursu como ésti, y porque en realidá esi
llabor yá foi faciéndose públicu al dir
produciéndose –ehí tán los actos entamaos, les
estremaes publicaciones de la institución, les anuncies, les ruedes de
prensa, etc.–, nun voi referime más qu’a delles cuestiones
mui puntuales que me paez puen tener mayor interés.

Nesti sen, y dientro de la xera normativa, hai
que destacar los númberos 3 y 4 de la coleición
«Cartafueyos Normativos» que s’espublizaron esti añu.
El primeru d’ellos, dedicáu a La
llingua asturiana na Alministración, ufre toa una riestra de modelos
d’impresos y documentos d’estremáu calter col envís
de dar un pasu más nel llogru d’una llingua alministrativa y
xurídica amañosa; col segundu, apelláu Abreviatures, rotulaciones y propuestes
d’espresión y llocución, quiximos afitar los usos
llingüísticos asturianos n’espacios públicos,
alministrativos y cotidianos arreyaos a estayes comunicatives concretes y poco
trabayaes hasta agora como son les rotulaciones n’ámbitos
públicos, les propuestes d’abreviatures, sigles y símbolos
o propuestes d’espresión y llocución.

Otros númberos tán yá
enforma avanzaos. Ente ellos, el dedicáu a la terminoloxía
d’Internet en llingua asturiana que s’igua en collaboración
col Colexu d’Inxenieros n’Informática del Principáu
d’Asturies (COIIPA).
Con esti y otros cartafueyos previstos sobre terminoloxía
científica dirán anovándose, pasu ente pasu, les estremaes
estayes del léxicu asturianu, enanchando les posibilidaes espresives y
comunicatives del idioma en tolos rexistros y ámbitos, como correspuende
a una llingua moderna y culta.

Nun pueo dexar de facer una referencia, curtia a
la fuercia, al asoleyamientu del Informe
sobre la fala o gallego-asturianu. Una perspeutiva hestórica, social y
llingüística, col que l’Academia quier dexar llantada adréi la so posición no que cinca a la
realidá llingüística, histórica y social de los
conceyos eonaviegos y, darréu d’ello, a
la so asturianidá incuestionable.

N’otru orde de coses, ye bien prestoso
comunicavos que ta peravanzada la organización del II
Conceyu Internacional de Lliteratura Asturiana, que se fairá nel
próximu mes de payares, dientro de les Xornaes d’Estudiu qu’añalmente entama
l’Academia. Empobináu por Miguel Ramos Corrada, esti II Conceyu surde col enfotu non solo de facer un repasu al
desendolcu de la nuesa lliteratura a lo llargo d’esti sexeniu,
sinón tamién d’afondar nel conocimientu de les rellaciones
ente la música, el folclor y la creación lliteraria y
d’espeyar cómo foi la receición de les obres de los nuesos
principales autores nes dómines que van dende’l sieglu xvii hasta estos díes. Pa
intervenir nes tres estayes mentaes, cuntamos yá con prestixosos
investigadores tanto asturianos como españoles
ya internacionales. Les actividaes del Conceyu
veránse complementaes con actuaciones musicales y la presentación
de la so obra polos autores más mozos del nuesu panorama lliterariu. Yo,
dende equí y dende agora, convídovos a toos y toes a que vos
enxertéis nél, caún y caúna acordies coles sos
propies posibilidaes, pa qu’ente toos llogremos que’l II Conceyu Internacional de Lliteratura Asturiana seya tan
granible como lo foi’l primeru, celebráu nel 2001.

Asina mesmo, l’Academia sigue alantre cola
organización del Conceyu Internacional del 2008, del que yá
diemos anuncia’l Día de les
Lletres de 2006, y que baxo’l títulu xeneral de «La llingua asturiana, más de mil años
nel país de los ástures»
cincará, con una metodoloxía científica anovada ya
interdisciplinar, estremaos aspeutos históricos y documentales,
inxiriendo dalgunos inéditos, de la llingua asturiana y de la
propia Asturies.

6.

Pero’l llabor de la Institución
trespasa los finxos del trabayu más académicu. L’Academia
ha de cumplir col mandáu estatutariu de curiar los derechos
llingüísticos de los asturianos. Y ye equí onde la fienda ye
más fonda ente lo que son, per un llau, los derechos
llingüísticos individuales y, per otru, la so reconocencia y
garantía; ente la normativización y anovamientu
llingüísticos y les posibilidaes reales y llegales d’emplegu;
ente la normativización llingüística y la
normalización social efeutiva; ente’l presente y el futuru que
queremos pa la llingua y el presente y futuru que mos ufierta
l’Alministración y la so política llingüística;
ente lo que diz la llexislación n’usu y la so puesta en
práutica; ente lo qu’hai que facer y dicen que faen y lo
qu’en realidá tán faciendo.

L’Academia llamenta fondamente tener
qu’emplegar una bona parte de les sos fuercies en denunciar, una y otra
vuelta, fechos tan doliosos como los que se produxeron nos últimos meses, que toos tenemos tan presentes y que cinquen mesmamente al
drechu al usu llingüísticu. Pero equí
l’Academia tampoco nun ta sola. Asturies cunta con organizaciones que
trabayen nel mesmu sen. Cuido que nun actu como esti nun podemos dexar de
reconocer y agradecer esti llabor, reconocencia y gratitú que podemos
esplicitar en dos d’elles, que mui bien puen representar al conxuntu de
los ciudadanos y ciudadanes d’Asturies. Falo del Conceyu Abiertu pola Oficialidá (CAO)
y de la Plataforma Cultural Eo-naviega.
Al Conceyu Abiertu pola Oficialidá,
qu’inxer cásique 200 organizaciones culturales, polítiques
y sindicales, por tol trabayu desendolcáu a favor de la
oficialidá de la llingua y pola rempuesta  social algamada. A la Plataforma Cultural Eo-naviega,
qu’axunta un bon númberu d’asociaciones del occidente
ástur, pol so llabor de xuntura cola cultura
xeneral d’Asturies y pol so inequívocu asitiamientu asturianu
énte los intentos de dalgunos por xebrar la cultura de los conceyos
eonaviegos de la del restu de los conceyos asturianos.

7.

Tamos nun mes d’eleiciones
autonómiques y municipales. L’Academia de la Llingua Asturiana nun
va tomar posición política. Enxamás la tomó y nun
va facelo agora; pero sí ye consciente de la so responsabilidá. Y
la so responsabilidá ye, nesti sen, curiar los derechos
llingüísticos de los asturianos tal como fixen los sos estatutos. Y
xustamente pa facer vidable esta responsabilidá y siendo conscientes de
que l’asturianu enxamás corrió tantu peligru de
desapaición como nesti momentu históricu (como afiten los
informes de Llera Ramo o de la UNESCO y confirma la perda de tresmisión
interxeneracional, por exemplu), l’Academia pidió xuntase con
toles opciones polítiques que se presenten n’Asturies a les
eleiciones del 27 de mayu. Y toes elles
s’aconceyaron con esta presidencia, entamando poles que nun tán
agora presentes na Xunta Xeneral, pero tienen el llexítimu enfotu en
participar na vida social y parllamentaria d’Asturies, y siguiendo poles
fuerces parllamentaries. No que cinca a éstes, los aconceyamientos
fueron al máximu altor. Asina, con Jesús Iglesias, coordinador
d’Izquierda Xunida d’Asturies; con Ovidio Sánchez,
presidente del PP; y con Javier
Fernández, secretariu xeneral de la FSA-PSOE.

Y a toos se-yos dixo lo mesmo: que la
próxima llexislatura va a ser decisiva pa les posibilidaes de
sobrevivencia de la llingua n’Asturies y que, darréu d’ello,
habríen esmolecese por allugar nos sos programes eleutorales la llingua
y la cultura d’Asturies cola mayor dignidá; y que fueren
conscientes de la so responsabilidá hestórica nesti momentu en
que de toes toes se xuega’l futuru de la llingua de los asturianos.
Tamién se-yos encamentó que, llueu de les eleiciones y con motivu
de la igua del Estatutu d’Autonomía d’Asturies,
s’apautaren pa da-y al asturianu l’estatus xurídico-oficial
necesariu pa encontar dafechu la normalización efeutiva del idioma,
porque la oficialidá ye la única garantía real de
sobrevivencia del asturianu. Mirái, ye verdá que pue haber xente que camiente daveres qu’ensin
oficialidá la llingua pue caltenese y normalizase, pero ello llamentablemente nun
ye posible como vimos y pervimos a lo llargo d’estos años. Y pa
decatase, basten y sobren dellos exemplos de los de más recién:

·
Agora mesmo, nun hai garantíes pa los ciudadanos que
quieran empobinase a l’alministración n’asturianu y, lo que ye peor, nun hai nin calces
alministrativos nin campañes institucionales pa qu’ello seya
posible.

·
Nun hai garantíes dafechu pal exerciciu
del derechu a recibir enseñances n’asturianu nin
n’Educación Infantil, nin na Educación Secundaria, nin nel
Bachilleratu; nin tampoco nun les hai nos centros privaos nin nos centros  concertaos. Non, equí nun hai
garantíes.

·
Nun hai garantíes pal derechu al usu del
asturianu dientro del sistema educativu, acordies cola llegalidá
vixente. De fechu nun hai nin siquiera exemplos de práutica tala.

·
Nun hai una mínima presencia digna del
asturianu na radio del Principáu, nin na televisión; non, nun hai
nin espacios informativos, nin deportivos, nin magacines, nin documentales,...
Namái hai amueses de que sí podría habelos si hubiere una verdadera voluntá de proteición a
la llingua.... si la hubiere.

·
Nun se ve la presencia del asturianu na vida
pública, nin na institucional, nin na parllamentaria, nin na
universitaria.

Y ye que col actual marcu xurídicu puen dase, como muncho,
polítiques de dignificación del usu de la llingua, pero non de
normalización porque una llingua namái ye normal cuando tien
valir xurídicu. Y ye, qu’amás, l’asturianu, ensin normalización, muerre
y ello ye una desgracia p’Asturies, porque, ente otres coses, ello
supón qu’Asturies dexa de ser Asturies y hasta nós mesmos dexamos de ser asturianos.

¿Ú les soluciones? Dende llueu, les soluciones p’Asturies tienen que ser les
mesmes que les d’otres comunidaes: nun ye posible que la llingua del
Estáu que cuerre’l máximu
peligru de desapaición seya la que tenga la mínima proteición xurídica. Nós
tenemos que facer lo mesmo que faen los valencianos (¿va-y mal a
Valencia cola so política cultural?) y los navarros (¿nun ye
Navarra una comunidá emerxente dende’l puntu de vista
económicu?) y los gallegos (¿nun ta saliendo Galicia d’un
atrasu secular?) y los catalanes y los vascos y hasta los araneses que tienen
la so pequeña llingua, falada por unos pocos miles de ciudadanos
(3.814), oficializada dafechu.

Porque la llingua, toles llingües del mundu, nun son namái
medios de comunicación (si ello fore asina toos falaríamos
inglés) y el so usu nun ye solo un derechu democráticu que la Declaración Universal
de Derechos Humanos pon en primer llugar,
sinón que ye un instrumentu de xuntura social, d’autoarguyu, de
dinamización y de conciencia solidaria. Y Asturies necesita xuntura,
autoarguyu y calces de dinamización y solidaridá si quier
tener proyeición de futuru.

Nesti procesu hacia la oficialidá l’Academia de la
Llingua Asturiana siéntese necesaria y sabrá moderar y axuntar
voluntaes. Por eso espardió va yá dos años la
«Propuesta d’Alcuerdu Social y Políticu pa la Llingua y la
Cultura d’Asturies», de la que se
dio anuncia pública nun actu como ésti
del añu 2005, y que treslladó llueu a tolos axentes sociales. Pa
nós la propuesta sigue siendo valoratible.
Inda más, faise agora más necesaria que nunca. Y ello porque
plantega les tres entrugues fundamentales pal procesu:

- ¿Qué clas
d’oficialidá queremos?

- ¿Qué recursos
económicos queremos emplegar pa facela vidable?

- ¿Qué fases queremos poner en
práutica nel so desarrollu?

L’Academia, como institución llingüística
cimera del Principáu, tien que llevar alantre’l so llabor científicu, ye dicir,
tien que normativizar; y
tien que llevar alantre’l so llabor tutelar,
esto ye, tien qu’esixir, pero
tamién y necesariamente tien que ser optimista y treslladar esi
optimismu a la sociedá. Sabemos qu’agora mesmo la sociedá
asturiana ta madura pa la oficialidá y que la sensibilidá de les
estremaes fuerces polítiques ta
camudando pa bien de la llingua. Asina se mos dixo nes conversaciones calteníes con elles y asina vos lo tenemos que
cuntar.

Nós, dende llueu, aguardamos que na próxima llexislatura la recuperación
llingüística n’Asturies y la normalización social de
la llingua s’algame dafechu pente medies d’una oficialidá
efeutiva y axustada a les nueses necesidaes. Trabayaremos ensin descansu
p’algamala. Podéis tener seguranza d’ello.

Y pa poner puntu a esta Xunta estraordinaria, dexáime que tome
emprestaos, otra vuelta, los versos de la nueva académica:

Acabóse’l tiempu de la sema.

Lloñe queden Nueva
York,

les altes torres del
deséu,

les murueques del
suañu del Coliséu.

enceses de branu y de
povisa,

los desiertos de sal,

los afanes

y los encantamientos.

Pasó’l
vértigu,

pasaron les promeses.

Agora ye otru tiempu nuevu:

ye’l tiempu del lleldu
y de la espera.

Tiempu pa posar

la mirada nos riegos

escucando los biltos.

Tiempu d’arroxar,

de sentar cabo’l fueu

a ver cocer el pan.

Ye un tiempu pa la escucha y l’escaezu.

Acabóse’l tiempu de
la espera.

¡Puxa Asturies!

Ana Mª Cano González

Presidenta de l’Academia de la Llingua
Asturiana